钦定古今图书集成/明伦汇编/氏族典/第208卷 > 曹玮
## 钦定古今图书集成/明伦汇编/氏族典/第208卷 > 曹玮

按《宋史曹彬传》：“玮字宝臣，父彬历武宁、太平军节度
使，皆以玮为牙内都虞候，补西头供奉官、阁门祗候。
沉勇有谋，喜读书，通《春秋》三传，于《左氏》尤深。李继迁
叛，玮以本官同知渭州。真宗即位，改内殿崇班，知渭
州。驭军严明，赏罚立决，犯令者无所贷。彬卒，请持丧，
不允，改阁门通事舍人，迁西上阁门副使，徙知镇戎”
军。继迁死，其子德明请命于朝。玮言：“继迁擅河南地
二十年，兵不解甲，使中国有西顾之忧。今国危子弱，
不即捕灭，后更强盛，不可制。愿假臣精兵，出其不意，
禽德明送阙下，复河西为郡县，此其时也。”帝方以恩
致德明，不报。迁西上阁门使，为环庆路兵马都钤辖
兼知汾州。封泰山，进东上阁门使。帝以玮习知河北
事，迺以为真定路都钤辖，领高州刺史，复为泾原路
都钤辖兼知渭州。祀汾阴，进四方馆使。逾年，上表还
州事，愿专督军旅。帝不欲遽更守臣，以密诏敦谕之。
改引进使、英州团练使，复知秦州，兼泾原仪渭镇戎
缘边安抚使。天禧三年，德明寇柔远砦，以玮为华州
观察使、鄜延路副都总管，环庆秦等州缘边巡检安
抚使。委乞骨咩、大门等族间，玮至，归附者甚众。拜宣
徽北院使、镇国军节度观察留后、签书枢密院事。宰
相丁谓逐寇准，恶玮不附己，指为准党。除南院使、环
庆路都总管、安抚使。乾兴初，谪左卫大将军、容州观
察使、知莱州。玮以宿将为谓所忌，即日上道，从弱卒
十馀人，不以弓韔矢箙自随。谓败，复华州观察使、知
青州，徙天雄军，以彰化军节度观察留后知永兴军，
拜昭武军节度使、知天雄军，以疾守河阳，数月，为真
定府、定州都总管，改彰武军节度使。卒，赠侍中，谥武
穆。玮用士得其死力，将兵几四十年，未尝少失利。